ยุบอีกช่อง! “มีเดีย 84” ยุติออกอากาศตั้งแต่วันนี้เป็นต้นไป
ยุบอีกช่อง! “มีเดีย 84” ยุติออกอากาศตั้งแต่วันนี้เป็นต้นไป
1 ธ.ค. 2559

ผู้สื่อข่าวรายงานว่า วานนี้ (30 พ.ย.) บริษัท มีเดีย ซีน จำกัด ซึ่งเป็นบริษัทลูกของ บริษัท มีเดีย สตูดิโอ จำกัด เจ้าของสถานีโทรทัศน์ดาวเทียมช่อง มีเดีย 84 ได้ประกาศว่า เนื่องจากบริษัทจะยุติการดำเนินงานด้านการออกอากาศ โดยจะมีผลตั้งแต่วันที่ 1 ธ.ค. เป็นต้นไป ดังนั้น สถานีโทรทัศน์ดาวเทียมช่อง มีเดีย 84 จึงมีความจำเป็นต้องหยุดออกอากาศ โดยจะออกอากาศถึงวันที่ 30 พ.ย. เป็นวันสุดท้าย
สำหรับสถานีโทรทัศน์ดาวเทียมช่อง มีเดีย 84 ออกอากาศเมื่อวันที่ 1 ต.ค.2551 ในชื่อ มีเดียแชนแนล โดยมีเนื้อหาเป็นการนำละครเก่า และซีรีส์ต่างประเทศ จากสถานีโทรทัศน์สีกองทัพบกช่อง 7 มาออกอากาศซ้ำ อย่างไรก็ตาม สำหรับบริษัท มีเดีย สตูดิโอ จำกัด ซึ่งรับผลิตรายการข่าวและปกิณกะให้กับสถานีโทรทัศน์สีกองทัพบกช่อง 7 เช่น เช้านี้ที่หมอชิต ประเด็นเด็ด 7 สี ฯลฯ ยังคงผลิตรายการตามปกติ
อนึ่ง สำหรับสถานการณ์ธุรกิจทีวีดาวเทียมในรอบปี 2559 ที่ผ่านมา พบว่า สถานีโทรทัศน์ผ่านดาวเทียมทีนิวส์ ทีวี ยุติการออกอากาศเมื่อวันที่ 1 ต.ค. ที่ผ่านมา โดยผันตัวเองไปผลิตรายการทางช่องไบร์ท ทีวี ตามมาด้วย ช่อง MCOT WORLD ทีวีดาวเทียมของ บริษัท อสมท จำกัด (มหาชน) ยุติออกอากาศเมื่อวันที่ 15 ต.ค. ที่ผ่านมา นอกจากนี้ ยังมีทีวีดาวเทียมบางช่องเตรียมยุติการออกอากาศ หลังประสบปัญหาขาดทุน เพราะสภาพเศรษฐกิจ